En pressemedarbejder for Renault bekræfter nu, at Kevin Magnussen skal køre for Formel 1-teamet i næste sæson.

Alt tyder på, at Kevin Magnussen skal køre Formel 1 for Renault i den kommende sæson.

Den nyhed bekræfter selv en pressemedarbejder fra Renault over for TV 2 SPORT i Paris forud for pressemødet i eftermiddag, hvor det franske team præsenterer sine kørere til Formel 1-sæsonen 2016.

- Der er en masse forvirring i bygningen herinde bagved, og jeg fandt en pressedame for at få lov til at filme i det her område. Vi talte med en hel masse folk, og til sidst kommer der en dame hen og snakker med mig, og jeg spørger hende så, efter at have småsludret med hende, om det er hende, der skal arbejde sammen med Kevin Magnussen den kommende sæson? Ja, siger hun så.

- Det tager jeg som et tegn på, at Kevin Magnussen bliver præsenteret herinde om lidt. Det er ikke hemmeligt længere, siger TV 2 SPORT’s motorsportsjournalist Jacob Hammerholt.

Følg med i præsentationen af Kevin Magnussen og resten af Renault-teamet l liveblog på tv2.dk klokken 12.00 og i SPORTSCENTER SPECIAL klokken 18.00 på TV 2 SPORT.